**Anexa la H.C.L. nr 41 din 15.05.2020**

**ROMANIA**

**JUDETUL CONSTANTA**

**UNITATEA ADMINISTRATIV TERITORIALĂ AMZACEA**

 **STATUTUL COMUNEI**

 2020

**Cap. I. ADMINISTRAȚIA PUBLICĂ LOCALĂ**

**1. ORGANIZARE ȘI DATE DE CONTACT**

Comuna Amzacea este persoană juridică de drept public care are ca scop administrarea eficientă a resurselor comunităţii in conditiile legii. În conformitate cu prevederile Legii nr. 351 / 2001, privind aprobarea Planului de amenajare a teritoriului naţional – Secţiunea a IV-a: Reţeaua de localităţi, comuna Amzacea este comună de rang IV, satele componente fiind de rangul V.

În Comuna Amzacea, administraţia publică este organizată şi funcţionează potrivit prevederilor O.U.G. nr. 57/2019 şi în conformitate cu hotărârile Consiliului Local. Administraţia publică din localitate se organizează şi funcţionează în temeiul principiilor autonomiei locale, descentralizării serviciilor publice, eligibilităţii autorităţilor administraţiei publice locale, legalităţii şi al consultării cetăţenilor în soluţionarea problemelor locale de interes deosebit.

**Principalele domenii aflate sub administrarea autorităţii publice locale sunt:**

a. planificarea urbană şi gestionarea spaţiilor verzi de interes local;

b. colectarea şi gestionarea deşeurilor menajere, inclusiv salubrizarea şi întreţinerea terenurilor pentru

depozitarea acestora;

c. distribuirea apei potabile, construirea şi întreţinerea sistemelor de canalizare şi de epurare a apelor uzate şi pluviale;

d. construcţia, întreţinerea şi iluminarea străzilor şi drumurilor publice locale;

e. amenajarea şi întreţinerea cimitirelor;

f. administrarea bunurilor din domeniile public şi privat locale;

g. gestionarea, întreţinerea şi echiparea instituţiilor de invatamant si sanatate (scoli, grădiniţe de

copii, cabinete medicale scolare,etc.);

h. dezvoltarea şi gestionarea reţelelor urbane de distribuire a gazelor;

i. activităţi culturale, sportive, de recreere şi pentru tineret, precum şi planificarea, dezvoltarea şi gestionarea infrastructurilor necesare acestor tipuri de activităţi;

j. organizarea serviciilor SVSU

**2. ORGANIGRAMA - APARATUL DE SPECIALITATE AL PRIMARULUI**

Primarul, viceprimarul şi secretarul general, împreună cu aparatul de specialitate al primarului, constituie o structură funcţională cu activitate permanentă, denumită **Primărie**, care duce la îndeplinire Hotărârile Consiliului Local şi Dispoziţiile primarului, soluţionând problemele curente ale colectivităţii locale.

**3. CONSILIUL LOCAL AL COMUNEI AMZACEA**

Consiliul Local Amzacea este alcătuit din 15 consilieri locali.

 1. Alexa Vasile (PRM)

 2. Gheorge Nicolae (PSD)

 3. Danilov Laura Larisa (PNL)

 4. Dumitru Stefan (PSD)

 5. Osman Octai (PNL)

 6. Enan Florentina (PSD)

 7. Sucuredin Memet (PNL)

 8. Popa Constantin (PSD)

 9. Guzu Claudiu (PNL)

10. Femis Suat (PSD)

11. Stan Romica (PSD)

**CAP 2. PREZENTAREA GENERALĂ A LOCALITĂŢII**

Istoria comunei se încadrează în istoria provinciei dobrogene din care face parte.

**1. DATE GEOGRAFICE ȘI ÎNCADRAREA ÎN TERITORIU, SITUATIA DEMOGRAFICĂ**

**Comuna Amzacea** Comuna Amzacea este așezată la intersecția principalelor drumuri comerciale din Dobrogea, la 30 de km de frontiera cu Bulgaria, la 30 km de orașul Mangalia, 32 km de orașul Constanța si 23 km de orașul Negru Vodă. Se învecinează cu următoarele unități administrativ teritoriale: nord – comuna Mereni, est – comuna Topraisar, sud – comuna Pecineaga, vest – comuna Comana.

De-a lungul existenței sale, comuna Amzacea a cunoscut o evoluție administrativă, economică și social-culturală specifică așezării geografice și evenimentelor istorice care au avut loc în această zonă a Dobrogei.

Localitatea Amzacea a fost întemeiată în anul 1830, ca așezare rurală, în timpul dominației otomane asupra Dobrogei. Numele satului vine de la un emigrant Musa Hagi Ahmet și apare consemnat în documentele din 1884-1885. Comuna Amzacea a fost înființată în anul 1989, având în componența sa satele General Scărișoreanu și Casicea. Până în acel an, satul Amzacea a aparținut de comuna Topraisar, iar satele General Scărișoreanu și Casicea de comuna Comana.

Comuna are o populație de 2762 locuitori din care: turci 238, tătari 128, lipoveni 4, iar structura confesională a populației este: ortodocsi 2318, musulmani 370, romano – catolici 14.

**Relieful** este specific Podișului Cobadin – Negru Vodă, cu un aspect ușor ondulat, străbătut de văi cu denivelări mici și pante line. Aspectul dominant este acela de câmpie înaltă. Solurile prezintă un grad de fertilitate ridicat, fiind pretabil tuturor categoriilor de culturi.

**Clima** este temperat continentală, cu variații mari de temperatură în cursul anului și volum redus de precipitații.Verile sunt călduroase și cu vânturi uscate, toamnele sunt mai lungi și mai călduroase decât în restul țării, iar iernile mai puțin geroase dar cu schimbări bruște de temperatură.

**Pânza freatică** apare la adâncimi mari, de până la 30 m iar rețeaua hidrografică este săracă.

 **Vegetația**, specifică zonei de stepă, este înlocuită în cea mai mare parte de culturile agricole: cereale, plante tehnice, leguminoase.

**CAP.3. STRUCTURA URBANĂ**

**Zona centrală** a comunei cuprinde majoritatea funcțiunilor de interes public (instituții publice: Primăria, Poliția,, școli și grădinițe, unități comerciale, , biserică, dispensar, poștă, farmacie, etc.), complementată cu zone de locuit, de alimentație publică, spații verzi, etc.

**CAP.4. INFRASTRUCTURA**

Teritoriul comunei este traversat de DN 38 care face legătura între Constanța – Amzacea și punctul de trecere al frontierei de la Negru Vodă precum și DJ 392 care face legătura între Amzacea – General Scărișoreanu și Plopeni. Satul Casicea se situează la 7 km de General Scărișoreanu cu legătură pe DC 25. Satul General Scărișoreanu este așezat de-a lungul DJ 392 și se află la o distanta de 8 km față de Amzacea. Transportul feroviar se realizează pe relația Medgidia-Casicea-Negru Vodă. În localitatea Casicea funcționează o haltă CFR. Lungimea drumurilor publice total – 47,24 km.

Comuna este în totalitate electrificată și dispune de sistem de iluminat public, de asemenea beneficiază de alimentare cu apă în sistem centralizat. Pe teritoriul localității Amzacea se află o geamie din secolul XVIII, declarată monument istoric. De asemenea în localitatea General Scărișoreanu sunt două monumente dedicate eroilor din cel de-al doilea război mondial.

. Pe teritoriul comunei își desfăsoară activitatea societăți comerciale care au ca obiect de activitate tâmplărie si vulcanizare, panificație, transport de marfă, depozite de materiale pentru construcții, depozite de cereale, pesticide și semințe. Activitățile de exploatație forestieră sunt restrânse, fondul forestier fiind reprezentat de cele 119 ha rămase din vechea lizieră a RomSilva.

Pe raza comunei există trei şcoli, respectiv una cu clasele I – VIII la Amzacea, una cu clasele I–III la General Scărişoreanu şi o alta cu clasele I – IV la Casicea. Elevii care fac naveta dintr-o localitate într-alta au asigurat mijloc de transport. Cele trei unităţi de învăţământ sunt deservite de cadre didactice calificate.

În domeniul sănătaţii, pe raza comunei noastre, funcţionează un dispensar medical cu două puncte medicale, în localitatea General Scărişoreanu şi Casicea, în care îşi desfăşoară activitatea doi medici de familie şi o asistentă medicală. Comuna dispune de o farmacie, de un cabinet stomatologic în care îşi desfăşoară activitatea un medic stomatolog şi un dispensar veterinar în cadrul căruia se efectuează consultații și tratamente.

Pe teritoriul comunei există trei Biserici, câte una în fiecare localitate, precum si câte un cimitir ortodox in cele trei sate.

Există si trei geamii, din care două în satul Amzacea si una în satul Casicea, pentru cei 366 locuitori de etnie turco-tătară, 3 cimitire musulmane – câte unul in fiecare sat.

Pe teritoriul comunei Amzacea sunt două cămine culturale amplasate în localităţile Scărisoreanu si Casicea. Aici se organizează diferite evenimente de importanţă majoră în viaţa populaţiei din comunitate: adunări si întruniri ale comunităţii, reuniuni, botezuri, nunți, majorate, spectacole cu ocazia sărbătorii Fiii satului, etc. Ca și sărbători locale sunt: Hramul bisericilor din satele arondate comunei, ziua Fiii Satului pentru fiecare localitate, iar ca evenimente sportive, echipa de fotbal a comunei ,,Luceafărul Amzacea,, este in liga a v-a județeană.

Cu ocazia celor două mari sărbători religioase creștin-ortodoxe (Crăciun si Paște), precum și la finalizarea anului școlar, căminele culturale găzduiesc diferite festivităţi la care participă cadrele didactice, elevi, preșcolari și părinţi.

Pe teritoriul comunei, de asemenea mai există un post poliție, 16 magazine alimentare, o unitate Posta Română, o piață agroalimentară, un obor săptămânal, o bibliotecă, o stație alimentare combustibil.

Biblioteca comunală funcţionează în localitatea Amzacea având un bibliotecar angajat. Fondul de carte al bibliotecii este de 11.700 volume.

Pe teritoriul comunei nu există parcuri ci o zonă de aprox 2335 mp cu un miniteren de sport. De asemenea nu există nici arii naturale sau zone protejate de legislaţia în vigoare.

Primăria si Consiliul Local Amzacea si-au propus demararea unui program de reabilitare si extindere a spaţiilor verzi si parcuri, prin acţiuni concrete constând în plantare arbori, arbuști, gard viu, gazonat si regazonat spaţiile verzi.

În domeniul edilitar-gospodăresc, s-au obţinut următoarele realizări:

* Extindere rețea apa potabilă localitatile Amzacea, Casicea si Gen Scarisoreanu ;
* Decolmatări canale pluviale;
* S-au construit 3 gradinițe in fiecare localitate a comunei;
* S-au construit 2 școli, din care una cu nivel și laboratoare;
* Au fost dotate toate unitățile de învățământ cu echipamente IT și mobilier specific;
* Modernizare iluminat public;
* Alimentare cu apă potabilă a localității Casicea;
* Renovare cămine culturale din localitățile General Scărişoreanu şi Casicea;
* Renovare grădiniță localitatea Amzacea;
* Împietruirea tuturor drumurilor sătești;
* Amenajarea unui miniteren sport;
* Iluminat public Cartier Nou localitatea Amzacea;
* Renovare biserici din localitățile Amzacea și Casicea;
* Modernizare drum comunal General Scărişoreanu-Comana;
* Modernizare Obor traditional;
* Construirea retea canalizare in satul Amzacea;
* Reabilitare drum comunal DC 25

Având în vedere nevoile identificate prin intermediul unei analize la nivel local s-au identificat

următoarele nevoi prioritare ale populaţiei din mediul rural:

 modernizare a drumurilor comunale,

 construire si modernizare a căminului cultural,

 realizarea rețelei de canalizare și a stației de epurare și tratare a apelor reziduale,

 realizare a rețelei de gaz,

 realizare a lucrărilor de cadastru imobiliar intravilan și extravilan,

 dotări pentru intervenții în caz de situații de urgență,

 amenajare și dotare a unui centru de joacă și recreere pentru copiii comunei.

În acest moment sunt în implementare urmatoarele investiții:

 Inființare sistem de canalizare menajeră în localitatea Amzacea;

 Asfaltare străzi în comuna Amzacea;

 Construire teren sport localitatea Amzacea;

 Plan județean de gestiune a deșeurilor ( în cadrul ADI DOBROGEA);

 Proiect regional de dezvoltare a infrastructurii de apă și apă uzată în aria de operare a SC RAJA

SA Constanța în perioada 2014-2020 – reabilitare și extindere sisteme de alimentare cu apă în

localitățile Amzacea și General Scărișoreanu (în cadrul ADI APĂ CANAL).

Comuna Amzacea face parte din două asociații de dezvoltare intercomunitară: ADI APĂ

CANAL și ADI DOBROGEA. De asemenea comuna face parte din Grup de Acțiune Locală

Constanța Sud, grup care are ca și priorități:

 Creșterea viabilității exploatațiilor și a competitivității tuturor tipurilor de agricultură în toate

regiunile și promovarea tehnologiilor agricole inovatoare și a gestionării durabile a pădurilor;

 Promovarea utilizării eficiente a resurselor și sprijinirea tranziției către o economie cu emisii

reduse de carbon și reziliență la schimbările climatice în sectoarele agricol, alimentar silvic;

 Promovarea incluziunii sociale, a reducerii sărăciei și a dezvoltării economice în zonele rurale.

În vederea unei mai bune exploatări a potenţialului economic, social şi de mediu al localităţii,

comuna oferă urmatoarele oportunități de investiții:

 Înființarea de centre de prelucrare a produselor agroalimentare,

 Înființarea unor microferme zootehnice,

 Refacerea și extinderea plantațiilor viticole și pomicole,

 Posibilități de dezvoltare a agriculturii prin irigare,

 Valorificarea energiilor neconvenționale,

 Investiții în exploatații agricole,

 Dezvoltarea sectorului de prestări servicii,

 Inființarea de centre comerciale,

 Dezvoltarea sectorului industrial (confecții metal, tâmplărie de lemn, ateliere meșteșugărești),

 Terenuri lotizate în vederea vânzării.

Viziunea cetăţenilor din mediul rural este în general în spiritul dezvoltării zonei din punct de

vedere economic şi social, prin mai buna valorificare a resurselor locale, atragerea investiţiilor şi

investitorilor, revigorarea tradiţiilor, crearea/reabilitarea infrastructurilor de tip urban şi punerea în

valoare a poziţionării geografice, în deplin respect față de mediul înconjurător.

**CAP. 5. AGRICULTURĂ ŞI DEZVOLTARE RURALĂ**

Comuna are o economie exclusiv agrară, profilul agricol predominant este dat de producția vegetală și creșterea animalelor. Resursa cea mai importantă a comunei este terenul agricol, nepoluat și nedegradat. Activitățile agricole sunt practicate de societăți și asociații agricole. Majoritatea locuitorilor sunt posesori de teren lucrându-și pamântul prin asociațiile constituite dar și ca particulari. Din suprafața totală de 10.039 ha, suprafața arabilă a comunei este de 9426 ha. La nivelul comunei se cultivă în special păioase, plante tehnice și furajere iar porumbul se cultivă pe suprafețe mari

 **Managementul deşeurilor**

Activitatea de colectare a deşeurilor din Comuna Amzacea se realizează de către un operator privat, S.C. IRIDEX SALUBRIZARE S.R.L,., care prestează servicii de salubritate începând cu anul 2016, contractul fiind atribuit de comună ca urmare a unei proceduri de achiziție publică. Gunoiul se ridică săptămânal de la gospodăriile populației. Cu toate acestea, colectarea selectivă a deşeurilor nu se realizează încă integral (doar 10,1% din deșeurile municipale totale generate), pentru toate tipurile de materiale, în condiţiile în care nu există încă o cultură a populației și a agenților economici în acest sens, iar numărul reciclatorilor este redus. Colectarea selectivă parțială conduce la creşterea costurilor cu serviciile de salubritate, prin cantitatea mare de deşeuri amestecate pe care operatorul local trebuie să o transporte la Depozitul ecologic de la Costinești, aflat la circa 35 km distanţă. Pe de altă parte, unii cetățeni nu respectă normele de gestiune a deșeurilor de la nivel local, depozitându-le în locuri neamenajate.

**CAP 6. CADRUL SOCIAL**

In ultimii ani s-au întreprins paşi importanţi în domeniul serviciuilor sociale. La nivelul Primăriei Comunei Amzacea funcţionează un compartiment de Asistenţă Socială care oferă servicii de de informare, identificare, evaluare, consiliere socială, consiliere juridică şi socială, orientare psihologică, servicii de asigurare a hranei și suplimentelor nutritive, pentru diferite categorii de locuitori ai comunei expuşi riscului de excluziune socială: copiii străzii, minori și tineri cu risc de marginalizare socială, familii monoparentale, persoane fără venituri sau cu venituri sub cuantumul venitului minim pe economie, persoane adulte fără adăpost, persoane sau familii cu risc de marginalizare socială și stare precară de sănătate, familii având în componență persoane cu handicap.

**CAP.7. EDUCAŢIE**

În Comuna Amzacea funcţioneaza urmatoarele unităţi de învăţământ:

 **I Școala Gimnazială nr.1 Amzacea**

* **Școala Gimnazială General Scarisoreanu (structură a Școlii Gimnaziale nr.1 Amzacea)**

În același timp, există 3 unități de învățământ prescolar arondate Școlii Gimnaziale nr.1 Amzacea:

* Grădinița cu program normal Amzacea
* Grădinița cu program normal General Scarisoreanu
* Gradinita cu program normal Casicea

**CAP.8. SĂNĂTATE**

In Comuna Amzacea funcţioneaza următoarele unităţi medicale:

- 2 cabinete ale medicilor de familie ;

- 1 cabinet stomatologic

- 1 farmacie

**CAP.9. CULTURĂ ŞI SPORT**

În domeniul sportiv, cel mai bine reprezentat este fotbalul. În localitate îşi desfăşoară activitatea **Clubul Sportiv “Luceafarul” Amzacea**,

**CAP.10. ORDINEA PUBLICA SI SIGURANŢA CETĂŢEANULUI**

În scopul asigurării ordinii şi liniştii publice, a prevenirii şi combaterii infracţiunilor, a pazei bunurilor aparţinând domeniul public şi privat, la nivelul Comunei Amzacea funcţionează Postul de Poliție Amzacea;

Prezentul statut se adoptă şi se modifică de către Consiliul local prin procedura stabilită de lege şi

Regulamentul de Organizare şi Funcţionare al Consiliului local.

 **PREŞEDINTE DE ŞEDINŢĂ,**

**GHEORGHE Nicolae SECRETAR GENERAL,**

 **DIMA Cristian**